**Povzetek revizijskega poročila *Pravilnost financiranja volilne kampanje liste kandidatov Liste Marjana Šarca za predčasne volitve poslancev v Državni zbor Republike Slovenije v letu 2018***

Računsko sodišče je izvedlo revizijo *pravilnosti financiranja volilne kampanje liste kandidatov Liste Marjana Šarca za predčasne volitve poslancev v Državni zbor Republike Slovenije v letu 2018*, ki jo je organizirala politična stranka Lista Marjana Šarca.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji politični stranki Lista Marjana Šarca izreklo *mnenje s pridržkom*, ker:

* je med porabljenimi sredstvi izkazala stroške, ki niso stroški volilne kampanje, hkrati pa je te stroške izkazala v poročilu o financiranju volilne kampanje ter
* med prispevki, ki so zbrani v nasprotju z Zakonom o volilni in referendumski kampanji, ni izkazala drugih oblik prispevkov, ki se nanašajo na izredne popuste lokalnih skupnosti in pravne osebe, pri čemer teh prispevkov tudi ni izkazala v poročilu o financiranju volilne kampanje.

Računsko sodišče je o pravilnosti poslovanja v skladu z Zakonom o volilni in referendumski kampanji politični stranki Lista Marjana Šarca izreklo *pozitivno mnenje*.

Ne da bi razkritje vplivalo na izrečeni mnenji, računsko sodišče opozarja na brezplačne objave oglasov politične stranke Lista Marjana Šarca v času volilne kampanje za predčasne volitve v Državni zbor Republike Slovenije, ki so temeljile na občinskih odlokih treh občin.

Računsko sodišče ni zahtevalo predložitve odzivnega poročila, ker je politična stranka Lista Marjana Šarca že med revizijskim postopkom izvedla ustrezni popravljani ukrep, saj je skupni znesek denarnih prispevkov, ki jih je prejela v nasprotju z Zakonom o volilni in referendumski kampanji, nakazala v humanitarne namene.

Ljubljana, 27. marca 2019